stanford-oval/wikipedia huggingface dataset:
Aaron Spelling

Aaron Spelling vuonna 1965
Aaron Spelling (22. huhtikuuta 1923 Dallas, Texas – 23. kesäkuuta 2006 Los Angeles, Kalifornia) oli yhdysvaltalainen elokuva- ja televisiotuottaja. Hänen sukunsa oli äidin puolelta venäjänjuutalainen, isän puolelta puolanjuutalainen. Suvun nimi oli alun perin Spurling. Spelling oli mukana yli 200 tuotannossa, ja hän pitääkin hallussaan tuotteliaimman tuottajan maailmanennätystä. Aaron Spellingin tytär Victoria Davey ”Tori” Spelling tunnetaan näyttelijänä televisiosarjasta Beverly Hills 90210. Aaron Spelling sairasti elämänsä loppupuolella Alzheimerin tautia.
Spellingin tuottamia televisiosarjoja

Beverly Hills 90210
Charlien enkelit
Colbyt
Daniel Boone
Dynastia
Dynastia – viimeinen luku
Family
Hart to Hart
Hotel
Kadotuksen klaanit
Lemmenlaiva
Melrose Place
Nightingales
The Rookies
Seikkailujen saari
Seitsemäs taivas
Siskoni on noita
Starsky ja Hutch
T. J. Hooker
Twin Peaks
Vega$
Aiheesta muualla

Aaron Spellingin muistokirjoitus Helsingin Sanomissa
Aaron Spelling Internet Movie Databasessa. (englanniksi)
Babel Fish (käännöspalvelu)

Babel Fish oli internetyhtiö Yahoon ilmainen kielen käännöspalvelu. Se oli ensimmäinen internetissä ilmaiseksi käytettävissä ollut käännöspalvelu.
Sen avasivat vuonna 1997 DEC ja SYSTRAN AltaVista-hakukoneelle. AltaVistan osti 2003 Overture Services, joka on nykyään osa Yahoota. Palvelun käyttämän käännösteknologian on kehittänyt SYSTRAN ja samaa teknologiaa käyttävät myös useat muut käännöspalvelut. Sivuston nimi on johdettu Douglas Adamsin Linnunradan käsikirja liftareille -kirjasarjan Baabelin kalasta. Sivusto suljettiin 2012, jonka jälkeen sen osoite ohjasi Bing Translatoriin (myöhemmin Microsoft Translator).
Babel Fish käänsi tekstejä ja web-sivustoja useiden eri kielien välillä. Kielivalikoimiin kuuluivat englanti, yksinkertaistettu kiina, perinteinen kiina, hollanti, ranska, saksa, kreikka, italia, japani, korea, portugali, venäjä ja espanja. Palvelu ei osannut kääntää suomea. Palvelu ei luvannut tuottaa täydellisiä käännöksiä. Useat internetin huumorisivustot käyttivätkin tätä hyväkseen kääntämällä tekstejä edestakaisin eri kielien välillä, jolloin tekstiin usein syntyi koomisia epäjohdonmukaisuuksia.
Aiheesta muualla

Babel Fish -käännöspalvelu (Arkistoitu – Internet Archive) (englanniksi)
A Hard Road

| ”A Hard Road” Black Sabbath |
| --- | --- | --- |

Singlen tiedot
 Albumilta: Never Say Die!
 Julkaistu: syyskuu 1978
 Tuottaja(t): Black Sabbath
 Tyylilaji: hard rock, heavy metal
 Kesto: 04.36
 Levy-yhtiö: Vertigo Records (UK ja EU)
Listasijoitukset
  33. (lokakuu 1978)
Black Sabbathin muut singlet
| ”Never Say Die” 1978 | ”A Hard Road” 1978 | ”Neon Knights” 1980 |
A Hard Road (tai Hard Road) on Black Sabbath-yhtyeen kappale ja single-julkaisu, joka on otettu albumilta Never Say Die!. Kappale nousi Britannian single-listalla sijalle 33. syksyllä 1978. Kappaleesta kuvattiin myös promo-video, jossa yhtye nähdään konserttilavalla soittamassa kappaletta.
Kappaleen sanomassa kehotetaan positiivisuuteen: "miksi mennä vaikeinta kautta? (eng. hard road) Emmekö voi vain olla ystäviä?". Musiikillisesti kappale kulkee tasaisen kompin ja Iommin riffin myötä. Kappale on myös yhtyeen historian toistaiseksi ainoa, jossa kaikki jäsenet laulavat taustalaulua.
Singlen b-puolella julkaistiin vuoden 1975 Sabotage-albumilta otettu "Symptom of the Universe". Kumpaakin kappaletta on editoitu lyhemmäksi verrattuna albumi-versioihin.
Kappaleet

Kappaleet säveltänyt, sanoittanut ja sovittanut Black Sabbath.
A Hard Road – 4.36
Symptom of the Universe – 4.13
tuottaja Black Sabbath, paitsi b-puoli Black Sabbath ja Mike Butcher
Muusikot

Ozzy Osbourne – laulu
Tony Iommi – kitara, taustalaulu
Geezer Butler – basso, taustalaulu
Bill Ward – rummut, taustalaulu
Julkaisuhistoria

syyskuu 1978: Vertigo Records (SAB 002) 7", purppura vinyyli, UK, listasijoitus 33.
syyskuu 1978: Vertigo Records (6079 104) 7", EU
Arto Salminen

Arto Sakari Salminen (22. lokakuuta 1959 Helsinki – 15. marraskuuta 2005 Hausjärvi) oli suomalainen kirjailija. Salmisen tuotannon aiheita ovat esimerkiksi viihdeteollisuus, tositelevisio, pätkätyöt ja köyhyys.
Salmisen niukkaeleiset, mustaa huumoria viljelevät romaanit koskettelevat uusliberalismiin taipuneen yhteiskunnan kipupisteitä – köyhien, syrjäytyneiden ja huono-osaisten elämää.[lähde? ] Salmisen teoksia on usein luonnehdittu inhorealistisiksi. Provokatoristen aiheiden lisäksi hän sai tunnustusta kirkkaasta kielestään, joka toi estetiikkaa rankkojenkin aiheiden käsittelyyn.[lähde? ]
Salminen kirjojen myynti oli ilmestymisaikaan vähäistä, mutta myöhemmin arvostus on kasvanut.
Salminen muokkasi romaanistaan Varasto vuonna 2005 näytelmäversion, joka sai ensi-iltansa joulukuussa 2005 Kansallisteatterin Willensaunassa. Romaanin Varasto pohjalta on Taru Mäkelä ohjannut elokuvan Varasto (2011). Elokuvalle on tehty vuonna 2018 ilmestynyt jatko Varasto 2, joka ei kuitenkaan enää perustu kirjaan.
Salminen sai Koskenkorva-palkinnon 1998, Olvi-palkinnon 2004 ja oli Runeberg-palkintoehdokkaana 2002. Salminen kuoli äkilliseen sairauskohtaukseen vuonna 2005.
Romaanit

Turvapaikka.  Otava, 1995.  ISBN 951-1-13992-4.
Varasto.  WSOY, 1998.  ISBN 951-0-22926-1.
Paskateoria.  WSOY, 2001.  ISBN 951-0-26162-9.
Ei-kuori.  WSOY, 2003.  ISBN 951-0-27862-9.
Lahti.  WSOY, 2004.  ISBN 951-0-29391-1.
Kalavale.  WSOY, 2005.  ISBN 951-0-30931-1.
Aiheesta muualla

Harri Haanpää: Arto Salmisen muistokirjoitus Wsoy.fi (8.12.2005).
Erkka Mykkänen: Arto Salminen ei kelvannut kansalliskirjailijaksi Jotkut taas väittävät. (Archive.org)
Aaron Stanford

| Aaron Stanford |
| --- | --- |
 Aaron Stanford San Diegon Comic-Conissa vuonna 2013.
Henkilötiedot
Syntynyt: 27. joulukuuta 1976 (ikä 47) Westford, Massachusetts, Yhdysvallat
Ammatti:  näyttelijä
Näyttelijä
Aktiivisena:  2002–
Merkittävät roolit:  X-Men 2 The Hills Have Eyes X-Men: Viimeinen kohtaaminen Nikita
Aiheesta muualla
Viralliset kotisivut
IMDb 
Elonet
Aaron Stanford vuonna 2002.
Aaron Stanford (s. 27. joulukuuta 1976 Westford, Massachusetts, Yhdysvallat) on yhdysvaltalainen näyttelijä, joka tunnetaan parhaiten roolistaan Pyrona X-Men-elokuvasarjassa ja Doug Bukowskina The Hills Have Eyes -elokuvassa.
Filmografia

| Elokuvat> Vuosi | Elokuvat> Suomenkielinen nimi | Elokuvat> Alkuperäinen nimi | Elokuvat> Rooli |
| --- | --- | --- | --- |
| 2000 | Minä ja aikuiset naiset | Tadpole | Oscar Grubman |
| 2002 | Hollywood Ending – elokuvan päätepysäkki | Hollywood Ending | näyttelijä |
| 2002 | 25th hour – viimeinen ilta | 25th Hour | Marcuse |
| 2003 | X-Men 2 | X2 | John Allerdyce / Pyro |
| 2003 | Rick | Rick | Duke |
| 2004 | Winter Solstice | Winter Solstice | Gabe Winters |
| 2004 | Spartan | Spartan | Michael Blake |
| 2005 | Runaway | Runaway | Michael Adler |
| 2005 | Standing Still – sekavia suhteita | Standing Still | Rich |
| 2006 | The Hills Have Eyes | The Hills Have Eyes | Doug Bukowski |
| 2006 | Live Free or Die | Live Free or Die | John ”Rugged” Rudgate |
| 2006 | X-Men: Viimeinen kohtaaminen | X-Men: The Last Stand | John Allerdyce / Pyro |
| 2007 | Flakes | Flakes | Neal Downs |
| 2007 | The Cake Eaters | The Cake Eaters | Dwight ”Beagle” Kimbrough |
| 2009 | How I Got Lost | How I Got Lost | Andrew Peterson |
| 2009 | Holy Money | Holy Money | Anthony Tregoni |
| 2024 | Deadpool & Wolverine | Deadpool & Wolverine | John Allerdyce / Pyro |

| Televisiosarjat> Vuosi | Televisiosarjat> Suomenkielinen nimi | Televisiosarjat> Alkuperäinen nimi | Televisiosarjat> Rooli | Televisiosarjat> Jaksot |
| --- | --- | --- | --- | --- |
| 2001–2002 | Hädän hetkellä | Third Watch | Sergei |  5 jaksoa ”Requiem for a Bantamweight” ”Requiem for a Bantamweight” ”After Time” ”Superheroes: Part 1” ”Superheroes: Part 2”  |
| 2007 | Traveler | Traveler | Will Traveler |  8 jaksoa ”Pilot” ”The Retreat” ”New Haven” ”The Out” ”The Tells” ”The Trader” ”The Reunion” ”The Exchange”  |
| 2007 | Num3rot | Numb3rs | Brett Chandler | ”Hollywood Homicide” |
| 2009 | Fear Itself | Fear Itself | Stephan | ”Echoes” |
| 2009 | Kova laki: Rikollinen mieli | Law & Order: Criminal Intent | Josh Snow | ”All In” |
| 2009 | Mad Men | Mad Men | Horace Cook, Jr. | ”The Arrangements” |
| 2010–2013 | Nikita | Nikita | Seymour Birkhoff | 73 jaksoa |
| 2015 | 12 apinaa | 12 Monkeys | James Cole | 13 jaksoa |
Aiheesta muualla

Aaron Stanford Internet Movie Databasessa. (englanniksi)
Alotaun lento-onnettomuus 1995

| Alotaun lento-onnettomuus 1995 |
| --- | --- |
 Onnettomuuskoneen kaltainen DHC-6 Twin Otter.
Yhteenveto
Päivämäärä:  12. heinäkuuta 1995
Onnettomuustyyppi:  tulipalo, hallinnan menetys
Tapahtumapaikka:  Alotau, Papua-Uusi-Guinea
Lähtöpaikka:  Gurneyn lentoasema, Alotau, Papua-Uusi-Guinea
Määränpää:  Daguran lentoasema, Dagura, Papua-Uusi-Guinea
Kuolleita:  15
Loukkaantuneita:  0
Eloonjääneitä:  0
Lentokone
Konetyyppi:  de Havilland Canada DHC-6-300 Twin Otter
Lentoyhtiö:  Milne Bay Air
Rekisteritunnus:  P2-MBI
Matkustajia:  13
Miehistöä:  2
Alotaun lento-onnettomuus 1995 tapahtui 12. heinäkuuta 1995, kun Papua-Uuden-Guinean Alotausta Daguraan matkalla olleessa Milne Bay Airin de Havilland Canada DHC-6-300 Twin Otter -koneessa syttyi tulipalo pian lentoonlähdön jälkeen. Tulipaloa seurasi räjähdys ja sähköjärjestelmän vioittuminen. Niiden seurauksena miehistö menetti koneen hallinnan, ja se syöksyi matalaan veteen kahden kilometrin päässä Alotaun lentoasemalta. Molemmat lentäjät ja kaikki 13 matkustajaa kuolivat onnettomuudessa.
Onnettomuustutkinnassa arveltiin, että matkustajien laukuissaan kuljettama kerosiini oli alkanut vuotaa takaruumaan, ja sen sytytti mahdollisesti viallinen tai iän myötä huonoon kuntoon mennyt johdotus.
Aleksandr Skrjabin

Aleksandr Skrjabin vuonna 1900
Aleksandr Nikolajevitš Skrjabin (ven. Алекса́ндр Никола́евич Скря́бин, 6. tammikuuta 1872 (J: 25. joulukuuta 1871) Moskova – 27. huhtikuuta (J: 14. huhtikuuta) 1915 Moskova) oli venäläinen säveltäjä ja pianisti.
Skrjabin syntyi Moskovassa lahjakkaan pianistiäidin ja diplomaatti-isän perheeseen. Hän aloitti pianon soittamisen jo nuorena Nikolai Zverevin johdolla. Myöhemmin hän opiskeli Moskovan konservatoriossa. Skrjabin oli luonteeltaan herkän lasimainen ja oli kiinnostunut musiikin lisäksi teosofiasta. Hänen varhaisissa teoksissaan oli sovinnaisia vaikutteita puolalaisen säveltäjä Frederic Chopinin musiikista. Myöhemmin säveltäjä onnistui luomaan hyvin omaperäisen tyylin. Musiikin venäläinen modernismi liitetään useimmin juuri hänen persoonaansa. Hän oli konservatiivisessa Moskovassa varsin yltiöpäinen muusikko. Hänen sävellystensä subjektiivisen mystiikan ja hysteerisen ekstaattisuuden on katsottu edustavan musiikin symbolismia ja futurismia. Vuosien mittaan hänen sävellyksensä muuttuivat yhä vaikeaselkoisemmiksi.
Skrjabin kutsuttiin 26-vuotiaana 1898 pianonsoiton professoriksi Moskovan konservatorioon, mutta hän hoiti tehtävää vain viisi vuotta. Siellä aiheuttamansa skandaalin vuoksi Skrjabin muutti maasta ja toimi konserttipianistina. Vaikka hänen soittotyylinsä oli varsin pingottunut, se vaikutti kuulijoihin lähes maagisesti. Ulkomailla asuessaan hän myös sävelsi keskeisimmät teoksensa. Niitä ovat muun muassa kymmenen pianosonaattia. Skrjabin sävelsi niiden lisäksi muun muassa pianokonserton fis-mollissa (op. 20), sinfoniat nro 1 (op. 26), nro 2 (op. 29) ja nro 3 (op. 43) sekä sinfoniset runoelmat Ekstaasin runoelma (op. 54) ja Prometeus, tulen runoelma (op. 60). Venäläisen musiikkiväen suhtautuminen hänen sävellyksiinsä jakautuu niiden ylistäjiin (esimerkiksi Vladimir Ashkenazy) ja vihaajiin (esimerkiksi Dmitri Šostakovitš).
Skrjabin kuoli 43-vuotiaana verenmyrkytykseen.
Aleksandr Skrjabinin poika Julian Skrjabin, joka kuoli vain 11-vuotiaana, sävelsi myös joitakin teoksia.
Aiheesta muualla

Wikimedia Commonsissa on kuvia tai muita tiedostoja aiheesta .
Poroila, Heikki: Yhtenäistetty Aleksandr Skrjabin (koko sävellystuotanto listattuna suomalaisia tiedonhakijoita ajatellen). Viitattu 21.5.2016.
Aleksandr Skrjabin International Music Score Library Project (englanniksi)
Vapaasti käytettävissä olevia Skrjabinin partituureja Mutopia Project
Aaron Sorkin

| Aaron Sorkin |
| --- | --- |
 Aaron Sorkin vuonna 2013.
Henkilötiedot
Syntynyt: 9. kesäkuuta 1961 (ikä 63) New York, New York, Yhdysvallat
Kansalaisuus:  Yhdysvallat
Ammatti:  käsikirjoittaja, tuottaja, näyttelijä, ohjaaja
Puoliso:  Julia Bingham (1996–2005)
Käsikirjoittaja
Aktiivisena:  1984–
Merkittävät teokset:   Kunnian miehiä  Charlie Wilsonin sota  West Wing  The Social Network  Newsroom  Molly’s Game 
Tyyli:  poliittinen draama komedia
Palkinnot
 Parhaan sovitetun käsikirjoituksen Oscar  2010 The Social Network 
Aiheesta muualla
IMDb
Elonet
Aaron Benjamin Sorkin (s. 9. kesäkuuta 1961 New York, New York) on yhdysvaltalainen käsikirjoittaja, tuottaja ja näytelmäkirjailija. Hän on kirjoittanut näytelmät A Few Good Men ja The Farnsworth Invention, luonut televisiosarjat Sports Night (1998–2000), West Wing (1999–2006), Studio 60 (2006–2007) ja Newsroom (2012–2014), sekä käsikirjoittanut elokuvat Kunnian miehiä (1992), Amerikan presidentti (1995), Charlie Wilsonin sota (2007), The Social Network (2010), Moneyball (2011) ja Steve Jobs (2015).
Vuonna 2011 Sorkin palkittiin parhaan sovitetun käsikirjoituksen Oscar- sekä parhaan käsikirjoituksen Golden Globe -palkinnoilla David Fincherin ohjaamasta elokuvasta The Social Network. Elokuva kertoo yhteisöpalvelu Facebookin perustamisesta ja sitä seuranneesta oikeusjutusta. Sorkinin käsikirjoitus perustuu Ben Mezrichin vuonna 2009 julkaistuun The Accidental Billionaires-kirjaan.
Sorkinin teoksissa hänen kirjoittamaansa tunnusomaista vikkelää dialogia täydentää usein hänen kanssaan työskentelevän televisio-ohjaaja Thomas Schlammen ominainen ohjaustekniikka ”walk and talk”. Nämä kohtaukset koostuvat pitkistä, yksittäisistä kamera-ajoista, joissa hahmot juttelevat keskenään kävellessään lavasteiden poikki; hahmot liittyvät ja poistuvat keskustelusta samalla kun otto jatkuu katkeamatta.
Ura > Televisio

Sports Night (tv-sarja 1998–2000; vastaava tuottaja, käsikirjoittaja)
West Wing (tv-sarja 1999–2006; vastaava tuottaja, käsikirjoittaja 1999–2003)
Studio 60 (tv-sarja 2006–2007; vastaava tuottaja, käsikirjoittaja)
Newsroom (tv-sarja 2012–2014; vastaava tuottaja, käsikirjoittaja)
Ura > Elokuva

Kunnian miehiä (1992; käsikirjoitus)
Amerikan presidentti (1995; käsikirjoitus)
Charlie Wilsonin sota (2007; käsikirjoitus)
The Social Network (2010; käsikirjoitus)
Moneyball (2011; käsikirjoitus)
Steve Jobs (2015; käsikirjoitus)
Molly’s Game (2017; ohjaus ja käsikirjoitus)
The Trial of the Chicago 7 (2020, ohjaus ja käsikirjoitus)
Aiheesta muualla

Kuvia tai muita tiedostoja aiheesta Aaron Sorkin Wikimedia Commonsissa
Aaron Sorkin Internet Movie Databasessa. (englanniksi)
Antti Tammela

Antti Tammela on suomalainen laulaja-kitaristi ja lauluntekijä. Hän soittaa yhtyeissä Noitalinna huraa! ja Musta Köksä. Tammelan vaimo kirjailija Sari Peltoniemi sanoitti hänen sävellyksensä. Pariskunta teki aiemmin yhdessä kappaleita Noitalinna huraa! -yhtyeelle.
Aleksandr Sidelnikov

| Mitalit> Maa:   Neuvostoliitto.Miesten jääkiekko. Olympialaiset  | Mitalit> Maa:   Neuvostoliitto.Miesten jääkiekko. Olympialaiset  | Mitalit> Maa:   Neuvostoliitto.Miesten jääkiekko. Olympialaiset  | Maa:   Neuvostoliitto> Miesten jääkiekko. |
| --- | --- | --- | --- |
|  Kultaa | Innsbruck 1976 | jääkiekko |  |
Aleksandr Nikolajevitš Sidelnikov (ven. Алекса́ндр Никола́евич Сиде́льников, 12. elokuuta 1950 Moskova, Neuvostoliitto – 23. kesäkuuta 2003) oli venäläinen jääkiekkomaalivahti. Sidelnikov oli yksi Neuvostoliiton parhaimmista maalivahdeista, mutta joutui taistelemaan paikastaan Vladislav Tretjakin kanssa ja jäi usein varamaalivahdin osaan vuosina 1972–1977.
Helmikuussa 2014 nimettiin Venäjän jääkiekon hall of fameen.
Parhaat saavutukset

jääkiekon olympiakulta 1976
kolme jääkiekon maailmanmestaruutta 1973–1975
Krylja Sovetovin supersarjan pelit Pohjois-Amerikassa 1975–1976, 1976–1977 ja 1978–1979
Alexandra (Yhdistyneen kuningaskunnan prinsessa)

| Alexandra |
| --- | --- |
 Alexandra vuonna 2010.
Syntynyt:  25. joulukuuta 1936 (ikä 87)
Puoliso:  Angus Ogilvy
Lapset:  James Marina
Koko nimi:  Alexandra Helen Elizabeth Olga Christabel
Suku:  Windsor
Isä:  George
Äiti:  Marina
Nimikirjoitus:  
Alexandra (Alexandra Helen Elizabeth Olga Christabel, s. 25. joulukuuta 1936 Lontoo) on brittiläinen prinsessa. Hän on Kentin herttua, prinssi Georgen toinen lapsi ja ainoa tytär, kuningatar Elisabet II:n serkku ja nuorin kuningas Yrjö V:n naispuolisista lapsenlapsista. Syntyessään Alexandra oli kuudes Britannian kruununperimysjärjestykssä ja nyt hän on 57. sijalla.
Alexandra on opiskellut musiikkia ja ranskaa Pariisissa. Hän oli ensimmäinen brittiläinen prinsessa, joka meni tavalliseen kouluun, kun hän meni vuonna 1947 Heathfield Schooliin lähellä Ascotia. Britannian kuninkaallisen perheen työskentelevänä jäsenenä prinsessa Alexandra on yli 100 järejestön suojelija tai puheenjohtaja.
Alexandra on liikemies Sir Angus Ogilvyn leski, jonka kanssa hän oli naimisissa vuodesta 1963 hänen kuolemaansa saakka vuonna 2004. Heidän häät lähetettiin televisiossa, ja niitä seurasi arviolta 200 miljoonaa katsojaa. Ogilvy oli Airlien jaarlin nuorempi poika, eikä siten perinyt arvonimeä. Kuningatar Elisabet tarjosi hänelle omaa jaarlin arvonimeä, mutta Ogilvy kieltäytyi. Pariskunnalle syntyi kaksi lasta, James Ogilvy ja Marina Ogilvy.
Prinsessa Alexandra sai Royal Victorian Orderin suurristin vuonna 1960 ja kuningatar Elisabet II teki hänestä Sukkanauharitarikunnan ritarin vuonna 2003. Alexandralla on useita sotilaallisia kunniatehtäviä kotimaassaan ja ulkomailla, hänellä on useita kunniatohtorin arvoja ja hän on saanut useita ulkomaisia kunniamerkkejä.
Antti Tarkiainen

Aarno Antero Antti Tarkiainen (4. tammikuuta 1932 Mikkeli – 6. marraskuuta 2001 Espanja) oli suomalainen pantomiimikko sekä Teatterikoulun ja Teatterikorkeakoulun pitkäaikainen miimin, liikunnan ja akrobatian opettaja.
Tarkiainen harrasti telinevoimistelua ja kiersi nuorena Voimisteluliiton edustusjoukkueessa kisamatkoilla Euroopassa, Neuvostoliitossa ja Angolassa. Hän valmistui voimistelunopettajaksi 1957 ja kouluttautui miimin opettajaksi Jacques Lecoqin johdolla. Suomalaisten teatteriopiskelijoiden opettajana hän aloitti 1965 ja jäi eläkkeelle Teatterikorkeakoulun lehtorin virasta 1991.
Tarkiainen oli mukana noin kymmenessä suomalaisessa elokuvassa sivuosanäyttelijänä, ohjaajan apulaisena tai pantomiimien ja tanssien ohjaajana.
Aiheesta muualla

Antti Tarkiainen Internet Movie Databasessa. (englanniksi)
Adam Goldstein

| Adam Goldstein |
| --- | --- |
 Adam Goldstein joulukuussa 2008.
Henkilötiedot
Syntynyt: 30. maaliskuuta 1973 Philadelphia, Pennsylvania
Kuollut: 28. elokuuta 2009 (36 vuotta) New York, New York
Ammatti:  DJ, remixaaja, rumpali
Muusikko
Taiteilijanimi:  DJ AM
Soittimet:  fonografi, rummut
Yhtyeet:  Crazy Town TRV$DJAM Time in Malta
Aiheesta muualla
www.djam.com
  [ Muokkaa Wikidatassa ] [ ohje ]  
Adam Michael Goldstein (30. maaliskuuta 1973 Philadelphia – 28. elokuuta 2009 New York) oli yhdysvaltalainen DJ ja remixaaja. Hänet tunnettiin myös hänen taiteilijanimellään DJ AM. Hän työsti muun muassa Papa Roachin, Madonnan ja Will Smithin albumeita. Hän kuului myös Crazy Town -ja TRV$DJAM -yhtyeisiin ja toimi rumpalina Time in Malta -yhtyeessä.
Ura

Goldstein syntyi Philadelphiassa, Pennsylvanian osavaltiossa 30. maaliskuuta 1973. Hän syntyi juutalaiseen perheeseen. Hänen isänsä käytti erilaisia lääkkeitä päihtymistarkoitukseen ja oli salaa homoseksuaali. Hänen isänsä joutui myös vankilaan syyllistyttyään pankkipetokseen. Hän kuoli vankilassa myöhemmin AIDSiin. Myöhemmin myös Adam alkoi käyttää huumeita ja hänen äitinsä vei hänet hoitoon.
20-vuotiaana Adam aloitti DJ-uransa, nähdessään Herbie Hancockin esittämässä kappalettaan "Rockit" Grammy Awardsissa. Adam myös taisteli huumeriippuvuuttaan, erityisesti crackia vastaan. Hän yritti myös itsemurhaa, mutta epäonnistui siinä, koska ase ei lauennut. Pian sen jälkeen Adam raitistui hieman ja meni AA-tapaamisiin ja keskittyi DJ:n uraansa. Adam katkaisi myös välinsä ystäviinsä, jotka yhä käyttivät lääkkeitä. Hän sai myös töitä eri klubeilta DJ:nä. Raitistuttuaan hän menetti painostaan 60 paunaa. Adam pysyi myös 11 vuotta raittiina.
Kuolema

Perjantaina 28. elokuuta 2009 kello 17.20 Goldstein löydettiin kuolleena hänen New Yorkin asunnostaan. Kuolinsyyksi todettiin "akuutti päihtymistila". Hän oli kuollut kokaiinin, oksikodonin, hydrokodonin, loratsepaamin, klonatsepaamin, alpratsolaamin, difenhydramiinin (Benadryl) ja levamisolin yhteisvaikutukseen.
Muuta

Adam Goldsteiniä parodioitiin komediasarja South Parkin 13. tuotantokauden kahdeksannessa Dead Celebrities -jaksossa, jossa Kyle Broflovskiin veli Ike näkee kuolleita julkkiksia mukaan lukien Michael Jacksonin haamu.
Diskografia > Albumit

Challah (Samantha Ronsonin kanssa, 2003)
Diskografia > Crazy Town

The Gift of Game (1999)
Diskografia > Mixtapet

TRV$DJAM - Fix Your Face Vol. 1 (2008)
TRV$DJAM - Fix Your Face Vol. 2 (2009)
Diskografia > Rumpalina

Time in Malta - Alone with the Alone (2004)
Diskografia > Tuotetut kappaleet

Dilated Peoples - Neighborhood Watch (2004)
Various Artists - Oorgasm 17 (2004)
Diskografia > Skrätsääjänä

Matthew Strachan - Rock Serious Electric Roadshow (1993)
Papa Roach - Infest (2000)
Babyface - Face2Face (2001)
Will Smith - Born to Reign (2002)
Lady Sovereign - Public Warning (2006)
Lady Sovereign - "Those Were the Days" (2007)
N.A.S.A. - The Spirit of Apollo (2009)
Diskografia > Remixit

Three 6 Mafia - "Stay Fly" (DJ AM Remix) (2007)
Ashlee Simpson - "Outta My Head (Ay Ya Ya)" (DJ AM and Eli Escobar Remix) (2008)
Johnny Cash - "Ring of Fire" (Team Canada Blend/DJ AM Edit) (2008)
Weezer - "Troublemaker" (DJ AM and Eli Escobar Remix) (2008)
The Guru Josh Project - "Infinity" (Final Mashup Mix) (2008)
Chris Cornell - "Part of Me" (DJ AM Remix) (2008)
AutoErotique - "Gladiator" (Steve Aoki VS. DJ AM Remix) (2009)
Aiheesta muualla

Wikimedia Commonsissa on kuvia tai muita tiedostoja aiheesta .
Viralliset sivut
Adam Goldstein Internet Movie Databasessa. (englanniksi)
Adam Goldstein kesäkuussa, 2009.
Alexandra Araujo

| Mitalit> Maa:   Italia.Naisten vesipallo. Olympialaiset  | Mitalit> Maa:   Italia.Naisten vesipallo. Olympialaiset  | Mitalit> Maa:   Italia.Naisten vesipallo. Olympialaiset  | Maa:   Italia> Naisten vesipallo. |
| --- | --- | --- | --- |
|  Kultaa | Ateena 2004 | vesipallo |  |
| MM-kilpailut  | MM-kilpailut  | MM-kilpailut  |  |
|  Kultaa | Perth 1998 | vesipallo |  |
|  Kultaa | Fukuoka 2001 | vesipallo |  |
|  Hopeaa | Barcelona 2003 | vesipallo |  |
| EM-kilpailut  | EM-kilpailut  | EM-kilpailut  |  |
|  Kultaa | Sevilla 1997 | vesipallo |  |
|  Kultaa | Prato 1999 | vesipallo |  |
|  Kultaa | Ljubljana 2003 | vesipallo |  |
|  Hopeaa | Budapest 2001 | vesipallo |  |
Alexandra Araujo (s. 13. heinäkuuta 1972 Rio de Janeiro, Brasilia) on brasilialaissyntyinen, nykyisin italialainen vesipalloilija. Hän kuului olympiakultaa voittaneeseen Italian joukkueeseen Ateenassa 2004. Hän pelasi keskikenttäpelaajan paikalla.
Araujo on joukkueineen voittanut myös kultaa kaksissa MM-kisoissa (Perth 1998, Fukuoka 2001) ja hopeaa Barcelonasta 2003. Euroopan-mestaruuden hän joukkueineen on voittanut kolme kertaa (1997, 1999, 2003) ja sijoittunut kerran hopealle (2001).
Araujo on 175 cm pitkä.
BMW 3-sarja (E21)

| BMW E21 |
| --- | --- |

Valmistustiedot
Valmistusmaa:   Saksa
Valmistaja:  BMW
Valmistusvuodet:  1975–1983
Korimalli:  2-ovinen sedan 2-ovinen cabriolet
Luokka:  D-segmentti
Edeltäjä:  BMW 02-sarja
Seuraaja:  BMW E30
Tekniset tiedot
Moottori:  R4 R6
Iskutilavuus:  1,5–2,3 l
Polttoaine:  bensiini
Vetotapa:  takaveto
Vaihteisto:  4-vaihteinen manuaali 5-vaihteinen manuaali 3-vaihteinen automaatti
BMW E21 on BMW 3-sarjan ensimmäisen sukupolven malli, jota valmistettiin vuosina 1975–1983. Se korvasi edeltäneen 02-sarjan ja seuraajaksi tuli E30.